b'\n_START_ARTICLE_\nSraigtasparnis\n_START_PARAGRAPH_\nSraigtasparnis \xe2\x88\x92 sunkesnis u\xc5\xbe or\xc4\x85 orlaivis. Sraigtasparnio keliam\xc4\x85j\xc4\x85 ir \xc4\xaf priek\xc4\xaf varan\xc4\x8di\xc4\x85j\xc4\x85 j\xc4\x97g\xc4\x85 sukuria vieno ar keli\xc5\xb3 varikli\xc5\xb3 sukamu vienu ar keliais sraigtais. Sraigtas susideda i\xc5\xa1 keli\xc5\xb3 men\xc4\x8di\xc5\xb3._NEWLINE_Sraigtasparnius da\xc5\xbenai painioja su mal\xc5\xabnsparniu (auto\xc5\xbeiru), ta\xc4\x8diau pastarojo keliam\xc4\x85j\xc4\x85 j\xc4\x97g\xc4\x85 sudaro pasyviai besisukantis sraigtas, kur\xc4\xaf \xc4\xafsuka aptekantis oras, kai mal\xc5\xabnsparnis juda pirmyn d\xc4\x97l priekin varan\xc4\x8di\xc5\xb3 varikli\xc5\xb3 darbo.\n_START_SECTION_\nKonstrukcija\n_START_PARAGRAPH_\nSraigtasparnio konstrukcija gali b\xc5\xabti \xc4\xafvairi, priklausomai nuo jam skiriam\xc5\xb3 u\xc5\xbedavini\xc5\xb3. Pagrindin\xc4\x97 sraigtasparnio konstrukcijos s\xc4\x85lyga yra jos atsparumas vibracijai, sukimo ir giroskopiniams momentams, kurie susidaro nuo keliamojo ir uodegini\xc5\xb3 sraigt\xc5\xb3. Taip pat labai svarbu, kad sraigtasparnio konstrukcija b\xc5\xabtu atspari j\xc4\x85 veikian\xc4\x8dioms j\xc4\x97goms ir poveikiams._NEWLINE_Klasikin\xc4\x99 sraigtasparnio konstrukcij\xc4\x85 sudaro: liemuo (fiuzelia\xc5\xbeas), keliamieji sraigtai, j\xc4\x97gain\xc4\x97 ir va\xc5\xbeiuokl\xc4\x97. I\xc5\xa1 visos konstrukcijos galime i\xc5\xa1skirti sraigtasparnio j\xc4\x97gin\xc4\x99 konstrukcin\xc4\x99 dal\xc4\xaf, ant kurios yra i\xc5\xa1d\xc4\x97stoma ir tvirtinama j\xc4\x97gain\xc4\x97, pagrindinis reduktorius arba keli reduktoriai (priklausomai nuo sraigtasparnio schemos), variklis ir uodeginis reduktorius, prie kurio tvirtinamas uodeginis sraigtas._NEWLINE_Sraigtasparnio j\xc4\x97ginei konstrukcinei daliai keliami ypa\xc4\x8d dideli reikalavimai, nes nuo jos tvirtinimo priklauso visos konstrukcijos atsparumas vibracijai, sukimo ir giroskopiniams momentams, kurie atsiranda u\xc5\xbevedus sraigtasparnio varikl\xc4\xaf ir t\xc4\x99siasi viso skryd\xc5\xbeio metu._NEWLINE_Sraigtasparnio liemuo taip pat yra j\xc4\x97gin\xc4\x97 konstrukcija. Lak\xc5\xabnu kabina gali b\xc5\xabti \xc4\xafjungta \xc4\xaf sraigtasparnio j\xc4\x97gin\xc4\x99 konstrukcij\xc4\x85 arba prie jos tiesiog pritvirtinta, kaip vienas j\xc4\x97gain\xc4\x97s element\xc5\xb3.\n_START_SECTION_\nKuras\n_START_PARAGRAPH_\nSraigtasparniai naudoja dviej\xc5\xb3 r\xc5\xab\xc5\xa1i\xc5\xb3 kur\xc4\x85:_NEWLINE_100LL AvGas\xc2\xa0\xe2\x80\x93 aviacinis kuras (Aviation Gasoline, dar \xc5\xbeinomas kaip aviacinis spiritas [UK]), naudojamas lengvuose sraigtasparniuose. Tok\xc4\xaf kur\xc4\x85 vartojantys sraigtasparniai da\xc5\xbeniausiai skirti atlikti nedidel\xc4\x97ms u\xc5\xbeduotims (silpni variklio paj\xc4\x97gumai) arba asmeniniam naudojimui._NEWLINE_Jet A\xc2\xa0\xe2\x80\x93 da\xc5\xbeniausiai naudojamas kuras reaktyviniuose varikliuose ir turbosraigtasparniuose. \xc5\xa0is kuras yra gan\xc4\x97tinai pigus (4 kartus pigesnis u\xc5\xbe 100LL AvGas kur\xc4\x85), ta\xc4\x8diau jo sraigtasparniai suvartoja palyginus daug\xc2\xa0\xe2\x80\x93 ypa\xc4\x8d sunkieji sraigtasparniai, skirti atlikti didelio masto u\xc5\xbeduotis (gelb\xc4\x97toj\xc5\xb3, ugniagesi\xc5\xb3 ir t. t. sraigtasparniai).\n_START_SECTION_\nSavyb\xc4\x97s\n_START_PARAGRAPH_\nSraigtasparnis gali pakilti ir nut\xc5\xabpti vertikaliai. Gali kaboti ir apsisukti vietoje, skristi atbulas ar \xc4\xaf \xc5\xa1on\xc4\x85. Sraigtasparniai skrenda l\xc4\x97\xc4\x8diau nei l\xc4\x97ktuvai. Grei\xc4\x8dio rekord\xc4\x85 pasiek\xc4\x97 angl\xc5\xb3 sraigtasparnis \xe2\x80\x9eWestland Lynx\xe2\x80\x9c\xc2\xa0\xe2\x80\x93 400 km/h. Daugumos sraigtasparni\xc5\xb3 kreiserinis greitis yra apie 250 km/h. Pasiekto auk\xc5\xa1\xc4\x8dio rekordas\xc2\xa0\xe2\x80\x93 13 716\xc2\xa0m. Paprastai sraigtasparniai nepakyla auk\xc5\xa1\xc4\x8diau 5 000\xc2\xa0m. Degal\xc5\xb3 s\xc4\x85naudos didesn\xc4\x97s nei l\xc4\x97ktuvo.'